b'\n_START_ARTICLE_\nMirties angelas\n_START_PARAGRAPH_\nMirties angelas\xc2\xa0\xe2\x80\x93 angelas, ne\xc5\xa1antis mirt\xc4\xaf, pasiglem\xc5\xbeiantis \xc5\xbemogaus siel\xc4\x85. Minimas religiniuose tekstuose, sutinkamas meno k\xc5\xabriniuose, vartojamas kaip metafora.\n_START_SECTION_\nReligijoje\n_START_PARAGRAPH_\nJudaizme mirties angelas\xc2\xa0\xe2\x80\x93 tai angelas, atsi\xc5\xb3stas Dievo, pasiimti mirties sulaukusio \xc5\xbemogaus sielos (t. y., atlieka psichopompo funkcij\xc4\x85). \xe2\x80\x9eIr tar\xc4\x97 Vie\xc5\xa1pats mirties angelui: stok, parne\xc5\xa1k man Mo\xc5\xa1\xc4\x97s siel\xc4\x85. Ir stojo mirties angelas ir i\xc5\xa1\xc4\x97jo susitikti su Mo\xc5\xa1e. Ir paklaus\xc4\x97 Mo\xc5\xa1\xc4\x97: k\xc4\x85 \xc4\x8dia darai? Ir atsak\xc4\x97 mirties angelas Mo\xc5\xa1ei: Dievas dangaus ir \xc5\xbeem\xc4\x97s, kurio rankoje dvasia vis\xc5\xb3 gyv\xc5\xb3 b\xc5\xabtybi\xc5\xb3 ir siela kiekvieno \xc5\xbemogaus, atsiunt\xc4\x97 mane pasiimti tavo sielos\xe2\x80\x9c (midra\xc5\xa1as Dvarim raba 11). Kitur mirties angelas siejamas su \xc5\xa0\xc4\x97tonu._NEWLINE_Pasakojama, kad kai mirties angelas (vietomis \xc5\xa0\xc4\x97tonas, vietomis Samaelis) ateina \xc5\xbemogaus sielos, jis ne\xc5\xa1asi peil\xc4\xaf, kurio gale yra trys la\xc5\xa1ai nuod\xc5\xb3. \xc5\xbdmogus, i\xc5\xa1sigand\xc4\x99s juodo angelo, i\xc5\xa1si\xc5\xbeioja, ir \xc4\xaf jo burn\xc4\x85 suteka la\xc5\xa1ai, atne\xc5\xa1antys mirt\xc4\xaf. Pirmas la\xc5\xa1as nutraukia gyvenim\xc4\x85, antras\xc2\xa0\xe2\x80\x93 tai mirties tul\xc5\xbeis, o tre\xc4\x8dias u\xc5\xbebaigia tai, kas prad\xc4\x97ta. Tuos la\xc5\xa1us ant peilio galo valdo demonas Niacrinelis, gyvenantis pragare._NEWLINE_Samaelis yra baisus juodas mirties angelas su dantytu peiliu ir ateina tik pas nusid\xc4\x97j\xc4\x97lius. Pas teisiuosius ateina angelas Gabrielis\xc2\xa0\xe2\x80\x93 jo peilis lygus ir nu\xc5\xbeudo \xc5\xa1velniai._NEWLINE_Kiti judaizme su mirtimi siejami angelai yra Abadonas ir Azrailas._NEWLINE_Krik\xc5\xa1\xc4\x8dionyb\xc4\x97je mirties angelu da\xc5\xbenai \xc4\xafvardijamas arkangelas Gabrelius, kadangi atne\xc5\xa1\xc4\x97 Marijai \xc5\xbeini\xc4\x85 apie jos mirt\xc4\xaf ir \xc4\x97mim\xc4\x85 \xc4\xaf dang\xc5\xb3. Taip pat mirties angelais da\xc5\xbenai \xc4\xafvardijami puolusieji angelai.\n_START_SECTION_\nMene\n_START_PARAGRAPH_\nMene mirties angelas da\xc5\xbeniausiai vaizduojamas juodas, juodais sparnais, li\xc5\xabdnas. Jo vaizdinys neretai susilieja su giltin\xc4\x97s, pavyzd\xc5\xbeiui, vaizduojamas angelas su gobtuvu ir dalgiu. Mirties angelo tematika sukurta keletas film\xc5\xb3, kaip mirties metafora naudojamas literat\xc5\xabroje.\n_START_SECTION_\nKita\n_START_PARAGRAPH_\n\xe2\x80\x9eMirties angelo\xe2\x80\x9c pravard\xc4\x97 pritaikyta eilei \xc5\xbeymi\xc5\xb3 istorini\xc5\xb3 asmenybi\xc5\xb3, pagars\xc4\x97jusi\xc5\xb3 \xc5\xbemoni\xc5\xb3 \xc5\xbeudymu. Taip vadinti Jozefas Mengel\xc4\x97, Lui Antuanas de Sen \xc5\xbdiustas, Irma Gres\xc4\x97 ir kt.'